“ศบค.” เผยพบผู้ติดเชื้อ “โควิด” ใหม่อีก 7 ราย มาจากตปท. ดันยอดป่วยสะสม 3,461 คน
“ศบค.” เผยพบผู้ติดเชื้อ “โควิด” ใหม่อีก 7 ราย มาจากตปท. ดันยอดป่วยสะสม 3,461 คน
“ศบค.” เผยพบผู้ติดเชื้อ “โควิด” ใหม่อีก 7 ราย มาจากตปท. ดันยอดป่วยสะสม 3,461 คน
11 ก.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 11 ก.ย.63 เมื่อเวลา 11.00 น. ระบุว่า พบผู้ป่วยยืนยันติดเชื้อรายใหม่ 7 ราย เดินทางมาจากประเทศรัสเซีย 1 ราย ซาอุดิอาระเบีย 3 ราย และอินเดีย 3 ราย และเข้าพักในสถานที่เฝ้าระวังที่รัฐจัดให้ (State Quarantine)
ทั้งนี้ ทำให้จำนวนผู้ป่วยยืนยันสะสมล่าสุดอยู่ที่ 3,461 ราย เป็นผู้ป่วยที่ติดเชื้อภายในประเทศ 2,445 คน และผู้ป่วยที่ตรวจพบในสถานที่กักกันที่รัฐจัดให้ 523 ราย ผู้ป่วยที่รักษาหายเพิ่ม 2 ราย รักษาหายแล้วอยู่ที่ 3,312 ราย ยังรักษาตัวอยู่ในโรงพยาบาล 91 ราย ไม่มีผู้เสียชีวิตเพิ่มเติม ยอดผู้เสียชีวิตสะสมยังคงอยู่ที่ 58 ราย
สำหรับรายละเอียดผู้ติดเชื้อโควิด-19 รายที่ 1 เดินทางมาจากรัสเซีย เป็นนักเรียนชายสัญชาติรัสเซีย อายุ 14 ปี ถึงไทยเมื่อวันที่ 31 ส.ค. เที่ยวบินเดียวกับผู้ป่วยยืนยันก่อนหน้า 2 ราย เข้าพักสถานที่เฝ้าระวังทางเลือกที่รัฐจัดให้ (Alternative State Quarantine) หรือ ASQ ในกรุงเทพมหานคร และตรวจหาเชื้อครั้งที่ 2 ในวันที่ 9 ก.ย. ผลตรวจพบเชื้อ ไม่มีอาการ
รายที่ 2-4 มาจากซาอุดิอาระเบีย เป็นเด็กหญิงไทย อายุ 2 ปี นักเรียนชายไทย อายุ 8 ปี และชายไทย อายุ 45 ปี อาชีพรับจ้างทั่วไป เดินทางถึงไทยเมื่อวันที่ 5 ก.ย. เที่ยวบินเดียวกับผู้ป่วยยืนยันก่อนหน้า 5 ราย เข้าพัก State Quarantine ในกรุงเทพฯ และตรวจหาเชื้อครั้งที่ 1 ในวันที่ 9 ก.ย. ผลตรวจพบเชื้อ ทั้งหมดไม่มีอาการ
รายที่ 5-7 มาจากอินเดีย เป็นหญิงไทย อายุ 33 ปี นักศึกษาชายไทย อายุ 31 ปี และชายสัญชาติอินเดีย อายุ 33 ปี อาชีพวิศวกร เดินทางถึงไทยเมื่อวันที่ 6 ก.ย. เที่ยวบินเดียวกับผู้ป่วยยืนยันก่อนหน้า 2 ราย โดยคนไทยเข้าพัก State Quarantine ใน จ.ชลบุรี  และชายอินเดียเข้าพัก Alternative State Quarantine (ASQ) ในกรุงเทพฯ และตรวจหาเชื้อครั้งที่ 1 ในวันที่ 9 ก.ย. ผลตรวจพบเชื้อ โดยทั้งหมดไม่มีอาการ